VSL sklep I Cp 2530/2014
Sodna praksa višjih sodišč, 2014-10-14

pravne osebe - oprostitev plačila sodnih taks - delna oprostitev plačila sodnih taks

Sodišče lahko pravno osebo le delno oprosti plačila sodne takse, ji odobri obročno plačilo ali pa plačilo sodne takse odloži.

I. Pritožbi se delno ugodi in se izpodbijani sklep spremeni tako, da se glasi:

„Prvega tožnika se delno oprosti plačila sodne takse po tarifni št. 30010 Zakona o sodnih taksah, ki znaša 33,00 EUR tako, da je prvi tožnik v roku 15 dni od vročitve odločbe sodišča druge stopnje, dolžan plačati sodno takso v znesku 11,00 EUR.“

II. Sicer se pritožba zavrne in sklep potrdi.

1. Z izpodbijanim sklepom je sodišče prve stopnje zavrnilo predlog prvega tožnika za oprostitev plačila sodnih taks z dne 14. 5. 2014, za postopek za pritožbo zoper sklep z dne 10. 4. 2014 (s katerim je pritožbo prvega tožnika zoper sklep z dne 13. 9. 2013 štelo za umaknjeno).

2. Zoper sklep je prvi tožnik vložil pravočasno pritožbo, smiselno zaradi napačne ugotovitve dejanskega stanja in posledično napačne uporabe materialnega prava in predlagal, da pritožbeno sodišče pritožbi ugodi in izpodbijani sklep spremeni tako, da ga plačila sodne takse oprosti ali pa izpodbijani sklep razveljavi in zadevo vrne sodišču prve stopnje v nov postopek, po potrebi pred drugega sodnika. Navaja, da je sodišče bilanco napačno tolmačilo in napačno zaključilo, da je sodna taksa majhna glede na bilančno stanje. Meni, da je izpolnil vse pogoje za oprostitev plačila sodne takse, ne glede na njeno višino. Iz bilance so razvidna sredstva tožeče stranke – terjatve do drugih (M. in S.K.), ki pa jih mora šele izterjati.

4. Kot je bilo pritožniku že pojasnjeno, Zakon o sodnih taksah (ZST-1) možnosti sodišču, da stranko, ki je pravna oseba, v celoti oprosti plačila takse, ne daje več. Sodišče lahko pravno osebo le delno oprosti plačila sodne takse, ji odobri obročno plačilo ali pa plačilo sodne takse odloži. Pritožnik tako, ne glede na višino dolgovane takse, plačila le-te ne more biti v celoti oproščen.

5. Pritožbeno sodišče ugotavlja, da je bil prvi tožnik s sklepom z dne 12. 9. 2013 že oproščen plačila sodnih taks za postopek na prvi stopnji in za postopek o predlogu za začasno odredbo, ob bistveno podobnem premoženjskem stanju. Prvi tožnik ima še vedno zaprte vse transakcijske račune, ni lastnik vrednostnih papirjev, finančne naložbe predstavljajo terjatve, bilanca stanja na dan 31. 12. 2013 izkazuje čisto izgubo (v višini - 3.839,00 EUR).

6. Upoštevaje navedeno, ne glede na formalno izkazani bilančni dobiček v izkazu poslovnega izida zadnjega letnega poročila v višini 46.427,00 EUR, upoštevaje, da je bil prvi tožnik, kot rečeno, ob bistveno enakem premoženjskem stanju že oproščen plačila sodne takse za postopek na prvi stopnji, je pritožbeno sodišče pritožbi delno ugodilo in izpodbijani sklep spremenilo tako, da je prvega tožnika delno oprostilo plačila sodne takse (tudi) za postopek o pritožbi (zoper sklep z dne 10. 4. 2014) in odločilo, da je dolžan plačati sodno takso za pritožbo v znesku 11,00 EUR (3. točka 365. člena Zakona o pravdnem postopku – ZPP). Mnenja je namreč, da takse v celotni višini (kljub relativno nizkemu znesku) ne more zagotoviti brez ogrožanja svoje dejavnosti (četrti in peti odstavek v zvezi z drugim odstavkom 11. člena ZST-1). Glede na povedano, da sodišče pravne osebe ne more (več) v celoti oprostiti plačila sodne takse, je pritožbeno sodišče v preostalem delu pritožbo zavrnilo kot neutemeljeno in sklep potrdilo (2. točka 365. člena ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.